**IUBIREA NU EXISTA DECAT DESCRISA-N CARTI**

*SAlecsandru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iubirea nu există decât descrisă-n cărţi

Iar tot ce-n viaţă facem e copia-i absurdă;

Ne mistuim zadarnic, ardem şi-n alte părţi,

Tot pâlpâie agale o inimă ce-i surdă.

Visam la nemurire,la stele, lună, cer,

Visăm să fim ca apa, curaţi şi liniştiţi,

Pătrundem cu gândirea în colţul mai stingher

Al inimii ce parcă ne-ar face fericiţi.

'Nălţăm frumoase vise, ni-i sufletul frumos,

Cântăm cu frenezie a bucuriei odă,

Suntem cuprinsi de mreaja lui Amor furtunos

Crezând că astfel suntem cu dragostea la modă.

Dar vai! săgeţi aprinse trimise de destin

Se-nfig în noi cu sete şi sufletu-l rănesc

Şi simţământul nobil şi tainic şi sublim

L-aruncă în mocirlă şi-acolo-l terfelesc...